
IV. volebné obdobie



Návrh

Ústavný zákon

z .......... 2008,

ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov
v znení ústavného zákona č. 545/2005 Z.z.

Národná rada Slovenskej republiky sa uzniesla na tomto ústavnom zákone:

Čl. I

Ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z. sa mení a dopĺňa takto:

1. Čl. 7 ods. 4 znie:

„(1) Majetkovými pomermi podľa odseku 1 písm. e) sa rozumejú údaje o
a) právnom dôvode, dátume nadobudnutia vlastníctva, rozlohe a nadobúdacej cene nehnuteľnosti, vrátane bytu a nebytového priestoru; za nadobúdaciu cenu sa považujú, ak ide o vlastné zhotovenie, náklady na zhotovenie a, ak ide o bezodplatné nadobudnutie, cena ustanovená súdnoznaleckým odhadom; nadobúdacia cena sa neuvádza u nehnuteľnosti nadobudnutej bezodplatne od príbuzných v priamom rade alebo manžela,
b) právnom dôvode,  dátume nadobudnutia vlastníctva a nadobúdacej cene hnuteľnej veci, ak nadobúdacia cena presahuje 35-násobok minimálnej mzdy; za nadobúdaciu cenu sa považujú, ak ide o vlastné zhotovenie, náklady na zhotovenie a, ak ide o bezodplatné nadobudnutie, cena obvyklá za obdobnú vec v mieste a v čase nadobudnutia,
c) právnom dôvode, dátume nadobudnutia a nadobúdacej cene majetkového práva alebo inej majetkovej hodnoty, ak nadobúdacia cena presahuje 35-násobok minimálnej mzdy; ak ide o bezodplatné nadobudnutie, považuje sa za nadobúdaciu cenu cena obvyklá za obdobné majetkové právo alebo inú majetkovú hodnotu v mieste a v čase nadobudnutia,
d) právnom dôvode, dátume vzniku a menovitej hodnote záväzku, ktorého predmetom je peňažné plnenie presahujúce 35-násobok minimálnej mzdy,
e) súhrnnej nadobúdacej cene hnuteľných vecí, majetkových práv alebo iných majetkových hodnôt, ktorých jednotlivá nadobúdacia cena nepresahuje 35-násobok minimálnej mzdy, ak ich súhrnná nadobúdacia cena presahuje 100-násobok minimálnej mzdy; za nadobúdaciu cenu sa považujú, ak ide o vlastné zhotovenie hnuteľnej veci, náklady na zhotovenie a, ak ide o bezodplatné nadobudnutie, cena obvyklá za obdobnú hnuteľnú vec, majetkové právo alebo inú majetkovú hodnotu v mieste a v čase nadobudnutia.“.

2. V Čl. 7 sa dopĺňajú nové odseky 5 až 7, ktoré znejú:
„(5) Verejný funcionár je povinný deklarovať v majetkovom priznaní aj majetkové pomery svojho neplnoletého dieťaťa a manžela, ktorý s ním žije v domácnosti, a to aj vtedy, ak manželia uzavreli dohodu o zúžení alebo rozšírení zákonom určeného rozsahu bezpodielového spoluvlastníctva alebo o správe spoločného majetku. Ak manželia uzavreli dohodu o zúžení alebo rozšírení zákonom určeného rozsahu bezpodielového spoluvlastníctva alebo o správe spoločného majetku, Verejný funcionár deklaruje majetkové pomery svojho manžela v majetkovom priznaní oddelene od svojich majetkových pomerov.

(6) Súčasťou majetkového priznania je aj čestné vyhlásenie verejného funkcionára, že nemá vedomosť o takých príjmoch osôb žijúcich s ním v domácnosti, ktoré možno považovať za nezdanené príjmy alebo za príjmy z nestatočných zdrojov.

(7) Ak obvyklú cenu podľa odseku 4 nie je možné z objektívnych dôvodov určiť, alebo je jej určenie spojené s nepomernými ťažkosťami, najmä ak ide o originály umeleckých diel, starožitné predmety získané dedením alebo veci, ktoré boli nadobudnuté bezodplatne a od ich nadobudnutia uplynul značný čas, uvedie verejný funkcionár dobromyseľný odhad ich obvyklej ceny čestným vyhlásením.“.

Doterajšie odseky 5 až 10 sa označujpú ako odseky 8 až 13.

3. V Čl. 8 ods. 4 sa namiesto slov „čl. 7 ods. 5“ vkladajú slová „čl. 7 ods. 8“ a namiesto slov „čl. 7 ods. 7“ sa vkladajú slová „čl. 7 ods. 10“.

Čl. II

Tento ústavný zákon nadobúda účinnosť dňom 1. januára 2009.
Dôvodová správa

A. Všeobecná časť

	Ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov mal za cieľ zabezpečiť pravdivé a úplné informovanie verejnosti o majetkových pomeroch verejných funkcionárov, najmä ústavných činiteľov. Tým mal byť jedným z významných legislatívnych nástrojov v boji proti korupcii.
Ústavný zákon ukladá verejným funkcionárom okrem iného povinnosť v majetkovom priznaní priznať nehnuteľný majetok  a ďalší majetok  v hodnote nad 35 – násobok minimálnej mzdy.
V praxi sa však presadil taký výklad ústavného zákona, podľa ktorého priznaním sa rozumie iba priznanie skutočnosti, že verejný funkcionár má majetok hnuteľný alebo iný ako nehnuteľný v hodnote aspoň 35 – násobku minimálnej mzdy, ale nie priznanie konkrétnej výšky peňažnej hodnoty tohto majetku. Takýto výklad ústavného zákona ide proti zmyslu tohto zákona a marí dosiahnutie pôvodného cieľa zákona.
Predkladaná novela ústavného zákona o ochrane verejného záujmu pri výkone funkcií verejných funkcionárov preto stanovuje verejným funkcionárom povinnosť pri podávaní majetkového priznania uviesť i konkrétnu výšku peňažnej hodnoty hnuteľného alebo nehnuteľného majetku. Postup a rozsah je analogický ako v zákone o sudcoch a prísediacich, ktorý v praxi nespôsobuje žiadne problémy a účinnejšie zabezpečuje verejný záujem kontroly majetkových prírastkov týchto ústavných činiteľov. 
Návrh zákona nebude mať priamy dopad na verejné rozpočty. 
Návrh neprináša nárok na pracovné sily a nemá vplyv na zamestnanosť a tvorbu pracovných miest, ani na životné prostredie.






















Doložka zlučiteľnosti právneho predpisu
s právom Európskych spoločenstiev a právom Európskej únie

1.       	Predkladateľ právneho predpisu: 
	Skupina poslancov Národnej rady Slovenskej republiky 
	
2.       	Názov právneho predpisu:	
	Návrh ústavného zákona, ktorým sa mení ústavný zákon č. 357/2004 Z. z. 	o ochrane verejného záujmu pri výkone funkcií verejných funkcionárov v znení 	ústavného zákona č. 545/2005 Z.z.

3.	Problematika návrhu právneho predpisu:
1. nie je upravená v práve Európskych spoločenstiev: 	- primárnom,
										- sekundárnom,
1. nie je upravená v práve Európskej únie:			- primárnom
										- sekundárnom,
1. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu nie je potrebné vyjadrovať sa k bodom 4 až 6 doložky zlučiteľnosti.


Zhodnotenie finančných, ekonomických, environmentálnych vplyvov
a vplyvov na zamestnanosť
	
Navrhovaná úprava neprinesie zvýšenie výdavkov štátneho rozpočtu, rozpočtov územnej samosprávy, ani iných rozpočtov. Nebude mať nijaký vplyv na zamestnanosť, podnikateľské prostredie, ani na životné prostredie.



B. Osobitná časť

K článku I:

K bodu 1 a 2: Spresňuje sa rozsah a spôsob deklarácie majetku verejného funkcionára a majetku manželky a neplnoletých detí spôsobom analogickým ako je to určené pre sudcov v zákone o sudcoch a prísediacich.
	
	
K bodu 3: Ide o legislatívno-technickú úpravu vnútorných odkazov.

K článku II: 

Účinnosť sa navrhuje ustanoviť dňom 1. januára nasledujúceho roku z dôvodu dostatočnej doby na prípravu jednak orgánov, ktorým sa priznania podávajú ako aj prípravy samotných verejných funkcionárov s tým, že podania za rok 2008 už budú obsahovať už nový rozsah priznania. 
